SKRIFTLIG FORESPØRGSEL E-2611/00

af Jonas Sjöstedt (GUE/NGL) til Kommissionen

(1. august 2000)

Om: CE-mærkede cykelhjelmes manglende opfyldelse af sikkerhedskrav

Avisen Dagens Nyheter indkøbte otte CE-mærkede cykelhjelme og lod dem teste af Statens provnings- och forskningsinstitut (SP) i Sverige. Halvdelen af hjelmene bestod ikke SP's test. Alle hjelme klarede støddæmpningstesten, men den efterfølgende elasticitetstest klarede fire af hjelmene ikke. Mange af hjelmene manglede i det hele taget mærkning og produktinformation på svensk. SP er et godkendt prøvelaboratorium og underkendte altså fire hjelme, som var godkendt til CE-mærkning af et andet anerkendt prøvelaboratorium. Hvordan kan resultaterne blive så forskellige, og hvordan kan ovennævnte problem afhjælpes?

Svar afgivet på Kommissionens vegne af Erkki Liikanen

(2. oktober 2000)

Ifølge den artikel, som blev offentliggjort i det svenske landsdækkende dagblad Dagens Nyheter (DN) af 3. juli 2000, har DN anmodet Sveriges Provnings- och Forskningsinstitut (SP) (det bemyndigede organ i Sverige), om at teste otte cykelhjelme, som sælges på det svenske marked. Fire af disse CE-mærkede hjelme bestod ikke testen af fastgørelsessystemets stabilitet i forbindelse med de tester, der blev gennemført for at konstatere overensstemmelsen med den harmoniserede europæiske standard vedrørende cykelhjelme EN 1078 fra 1997. Disse resultater rejser spørgsmål om ensartetheden af de pågældende bemyndigede organers testresultater og procedurer.

I den omtalte artikel erklærer den ansvarlige for de tester, der er blevet offentliggjort, at han har gennemført testningen af hjelmenes stødabsorberende egenskaber på dele af hjelmene, som ikke er angivet i beskrivelsen af denne test i standarden EN 1078:97. Han siger også, at dette måske er forklaringen på, hvorfor fire af hjelmene ikke bestod testen af fastgørelsessystemets stabilitet.

Den svenske forbrugerstyrelse (Konsumentverket) er i gang med at behandle denne sag. Den har kontaktet de pågældende fabrikanter og bedt dem fremlægge dokumenter, der certificerer, at deres hjelme er i overensstemmelse med standarden. Denne fremgangsmåde gør det muligt at få kendskab til de tekniske referencerammer og de testresultater, på grundlag af hvilke anerkendte kontrolorganer har leveret CE-typegodkendelsesattester, vedrørende de fire hjelme, som ikke bestod den af SP gennemførte test af fastgørelsessystemets stabilitet.

Cykelhjelme er personlige værnemidler i den betydning, der er omhandlet i Rådets direktiv 89/686/EØF af 21. december 1989 om indbyrdes tilnærmelse af medlemsstaternes lovgivninger om personlige værnemidler(1), som følger den nye metode. Europæiske harmoniserede standarder i henhold til et direktiv efter den nye metode er ikke obligatoriske. Men overholdelsen af dem giver dog en formodning om, at kravene er opfyldt. Det er tilfældet for så vidt angår standard EN 1078 fra 1997, vedtaget af Den Europæiske Standardiseringsorganisation (CEN): den er kun én af de måder, hvorpå man kan konstatere, om de relevante væsentlige krav i direktivet om personlige værnemidler er opfyldt, for disse krav er obligatoriske.

I henhold til artikel 7 i direktiv 89/686/EØF er det de svenske myndigheder, der i givet fald skal træffe de nødvendige foranstaltninger, når der er tale om udstyr, som ikke overholder standarden, eller som er farligt. Hvis de svenske myndigheder finder det påkrævet, kan de også gøre indsigelse mod standard EN 1078:97.

I punkt 1.4 i bilag 2 (væsentlige sundheds- og sikkerhedskrav) til direktiv 89/686/EØF præciseres det, at de personlige værnemidler skal ledsages af en brugsanvisning affattet på det officielle sprog i bestemmelsesmedlemsstaten. Overholdelsen af denne obligatoriske bestemmelse kontrolleres af de nationale myndigheder, da det er dem, der er ansvarlige for tilsynet med markedet.

(1) EFT L 399 af 30.12.1989.